དེབ་ཐེར་སྔོན་པོ་སྟོད་
༥.༩ རྒྱ་མ་པའི་སྐབས། དགོན་པ་བའི་བུ་བཞིའི་ཡ་གྱལ་ཀ་མ་པ་ཤེས་རབ་འོད་ནི། ཇོ་བོ་ལན་པ་སྤྱིལ་བུར་ཕེབས། ཡུམ་དེས་ཇོ་བོ་ལ་བྱིན་རླབས་ཞུས་པས། འདི་ལ་བུ་བཟང་པོ་ཞིག་འོང་གསུང་ནས་ལུང་བསྟན་པ་བཞིན་ལན་པ་མདར་མེ་མོ་བྱ་ལ་འཁྲུངས། རབ་ཏུ་བྱུང་བའི་མཚན་ཤེས་རབ་འོད། ཕྱིས་དགོན་པ་བ་དང་མཇལ་དུ་བྱོན་པས་དགོན་པ་བས་ཆོས་དང་ཟང་ཟིང་གཉིས་ཀས་བསྐྱངས། མངོན་པར་རྟོགས་པའི་ཡོན་ཏན་ཡང་ཚད་མེད་པ་དང་ལྡན་པ་ཡིན། ཐུགས་རབ་ཀྱང་ཤིན་ཏུ་ཆེ། རྟོག་གེ་འབར་བ་ནག་ཚོས་བསྒྱུར་བ་ལས་རྣལ་འབྱོར་སྤྱོད་པ་བའི་དེ་ཁོ་ན་ཉིད་གཏན་ལ་དབབ་པའི་ལེའུ་ལ་འགྱུར་བཅོས་མཛད་པ་པོའི་མཁས་བཙུན་ཤེས་རབ་འོད་གསལ་གཉིས་ཀྱིས་བསྒྱུར་ཟེར་བའི་ཡ་གཅིག་ཀྱང་ཁོང་ཡིན་པ་འདྲའོ། །དེས་ཀམ་དགོན་པ་བཏབ། གྲྭ་པ་ཡང་བདུན་བརྒྱ་ཙམ་འཚོགས། ཕྱི་རོལ་གྱི་དངོས་པོ་ངན་པ་རྣམས་བཟང་པོར་བསྒྱུར་ནུས་པའི་ཏིང་ངེ་འཛིན་བརྟན་པོ་ཡང་མངའ། དགུང་ལོ་བདུན་ཅུ་རྩ་ལྔ་པ་ལྕགས་མོ་ཕག་ལ་གཤེགས། འདི་འཁྲུངས་པའི་མེ་བྱ་འདི་ཇོ་བོ་ཤིང་རྟ་ལ་གཤེགས་པའི་རྗེས་ཀྱི་མེ་བྱ་དེ་ཡིན། དགོན་པ་བའི་བུ་ཆེན་དགེ་བའི་བཤེས་གཉེན་སྣེའུ་ཟུར་པ་ནི། སྣེའུ་ཟུར་ཉིད་ཀྱིས་སྐོར་ཐོད་པ་ཞེས་བྱ་བ་དེར་ཆུ་ཕོ་རྟ་ལ་འཁྲུངས། ཆུ་རྟ་འདི་ཇོ་བོ་བོད་དུ་ཕེབས་པའི་ལོ་དེ་ཡིན། གཞོན་ནུ་ནས་བྲག་རྒྱབ་པའི་བཙུན་པ་བྱས། མཚན་ཡེ་ཤེས་འབར། དེ་དུས་རང་ནས་སྐྱེ་བས་ཐོབ་པའི་ཏིང་ངེ་འཛིན་ལེགས་པར་འཁྲུངས། དེའི་གཏམ་སྒོམ་པ་ཤེས་རབ་དབང་ཕྱུག་གིས་དཔལ་ལྡན་དགོན་པ་བ་ལ་ཞུས་པས། ཁོའི་དེ་དགེ་བའི་བཤེས་གཉེན་གྱིས་ཟིན་ན་ལེགས་པར་འོང་སྟེ། དེ་ལྟ་མ་ཡིན་ན་སྨྱོན་པར་འགྲོ་གསུང་བས། ཤེས་རབ་དབང་ཕྱུག་གིས་ཁྱོད་ལ་དགེ་བའི་བཤེས་གཉེན་པས་ཐུགས་ལ་འདོགས་པར་འདུག་ཟེར་བ་བྱས། འོན་ཀྱང་རེ་ཞིག་ནི་མ་ཐོན། ཕྱིས་ལོ་ཉི་ཤུ་རྩ་དྲུག་པ་མེ་མོ་ལུག་གི་ལོ་ལ་རྭ་སྒྲེང་དུ་བྱོན་ནས། དགོན་པ་བ་ལ་མཇལ་བར་ཞུས་པས། སྐུ་མཚམས་དམ་པས་མཇལ་ས་མེད་ཟེར། དེར་དགོན་པ་གོང་གི་འོག་གི་ཆུ་མིག་ཁ་དེར་དྲོ་བཏབ། སྤོས་ཀྱི་རེ་བུ་ཞིག་ཀྱང་བསྲེགས་ཏེ་ཕུལ། ཕྱག་ཀྱང་མང་དུ་ཕུལ། སྐྱེས་བུ་དམ་པ་ཁྱོད་དང་ཚེ་རབས་ཐམས་ཅད་དུ་མཇལ་བར་གྱུར་ཅིག་ཅེས་བྱ་བའི་སྨོན་ལམ་ཡང་མང་དུ་བཏབ། མངོན་པར་ཤེས་པར་མཁྱེན་པས་རིང་པོ་མ་ལོན་པར་བཀའ་སྩལ་བྱུང་སྟེ། ཞབས་དྲུང་དུ་ལེགས་པར་མཇལ། དང་པོར་ཁ་འབར་མའི་གཏོར་མ་ཞིག་བསླབས་ནས། ངས་ཀྱང་ཇོ་བོ་དང་མཇལ་བའི་དུས་སུ་དང་པོར་འདི་གནང་བ་ཡིན་གསུང་བས། ཇོ་བོའི་གདམས་པ་ཇི་ལྟ་བ་བཞིན་དུ་གནང་བར་འདུག་སྙམ་པ་བྱུང་བ་བཞིན། གདམས་པ་སྣ་ཚང་བར་ཐུགས་ལ་བཏགས། རེས་འགའ་ཕྱག་བཙལ་ནས། ང་ལ་ཞབས་ཀྱིས་བྱིན་རླབས་གནང་བྱུང་བསམ་པ་ན། བླ་མས་ཞབས་ནར་གྱིས་བརྐྱང་ནས་འོང༌། ལན་ཅིག་ཕྱག་སོར་གསུམ་གྱིས་མགོ་ལ་བྱིན་རླབས་མཛད་པས། དབུ་ལ་ཕྱག་སོར་གསུམ་པོ་ཐིམ་པའི་ཤུལ་སྐྱོང་ལོག་གེ་བ་ཇི་སྲིད་འཚོའི་བར་དུ་ཡོད། ཡི་དམ་དུ་རྗེ་བཙུན་མི་གཡོ་བ་གནང་ནས་དེའི་བསྙེན་པ་མང་དུ་མཛད་པས་ཞལ་ཡང་ལེགས་པར་གཟིགས། དགོན་པ་བ་གཤེགས་ནས་པོ་ཏོ་བ་ལ་བསྟེན། གཞན་གྱིས་ཕྲག་དོན་བྱས་ནས་འདི་ལ་ནག་སྐྱོན་ཡོད་ཅེས་བྱས་ཏེ། པོ་ཏོ་བ་ཐུགས་ལོག་པ་ལ། ང་ལ་འདིའི་སྐྱོན་ཡེ་མེད་པ་ཞིག་ཡིན་ཞུས་ཀྱང༌། དེ་ཁྱོད་རང་ཁོ་ན་ལ་དགའ་ཅིག་གསུང་ནས་བཀྱོན་དུ་བྱུང་བ་ལ། ངའི་བླ་མ་དེ་བཞུགས་ན་མངོན་པར་མཁྱེན་པ་ཆེན་པོ་མངའ་བས་འདི་འདྲ་བ་མི་འོང་སྟེ་སྙམ་པའི་ཡི་མུག་པ་ཡང་བྱུང་གསུང༌། ཕྱིས་ནི་སྐྱོན་མེད་པར་དགོངས་ཏེ། པོ་ཏོ་བ་ལེགས་པར་དགྱེས་ནས་པོ་ཏོ་བ་གྲྭ་པ་མང་པོ་སྐྱོང་ཞིང་སྟག་ལུང་དུ་བཞུགས་པའི་ཚེ། དགེ་སློང་བཅུ་ལྷག་ཙམ་ལ་ཀླུའི་ནད་བྱུང་བ་ཡང་ཁྱོད་ཀྱིས་གསོས་གསུང་ནས། སྣེའུ་ཟུར་པས་ལེགས་པར་བཅོས། པོ་ཏོ་བ་དུས་ཕྱིས་སྐུ་ཁམས་བསྙེལ་བའི་ཚེའང༌། འཁོར་གྱིས་དགེ་བའི་བཤེས་གཉེན་འདི་དང་འདི་སྔས་བསྲུངས་སུ་གདན་དྲངས་ན་ཞུས་དུས། གསན་དུ་མ་བཞེད། སྣེའུ་ཟུར་པ་སྤྱན་དྲང་ངམ་བྱས་པས། ཞལ་ནས། དེ་བྱུང་ན་དད་དེ་ཁོ་རང་གིས་ཆོག་སྟེ་གསུང་བས། སྔས་བསྲུངས་ཀྱང་མཛད། དེར་ཐུགས་དམ་མཛད་པས་ནམ་མཁའ་ལ་མཐོ་བར་འཕགས་པའི་སྣང་བ་ཡང་བྱུང་ཞུས་པས། པོ་ཏོ་བའི་ཞལ་ནས། ཨེ་འདི་ངའི་དོན་བྱེད་སྙམ་ཙ་ན་ཁོ་རང་གི་དོན་བྱས་ནས་འདུག་གསུང༌། ལན་ཅིག་རྭ་སྒྲེང་ལ་འབྱོན་པའི་ཚེ་ཕ་བོང་ཞིག་ལ་ཞབས་གཏད་དེ་ཕྱག་སྒྲོག་བཅིངས་པས་སྦྲུལ་དཀར་པོ་ཞིག་ཕ་བོང་འོག་དེ་ནས་འཐོན་ཏེ་སོང༌། དེ་ན་མཛེ་བོ་ཞིག་ཡོད་པ་གཞན་ཅི་ཡང་མ་དགོས་པར་དེ་གཅིག་པུས་ནད་སོས། དེ་ལ་སོགས་པ་མཛེ་བོ་མང་པོའི་དོན་མཛད། བརྟག་པ་མཁན་ཡིན་སྙམ་པ་མ་གཏོགས། མཁྱེན་པ་དང་ཏིང་ངེ་འཛིན་གྱི་མཐུ་བསམ་གྱིས་མི་ཁྱབ་པ་མངའ་བར་ཕལ་གྱིས་མ་རྟོགས། ཕྱིས་སྣེའུ་ཟུར་དུ་དགོན་པ་མཛད་དེ་བཞུགས་པ་ན། དད་པ་ཅན་མང་དུ་ལྷགས། ཚ་རོང་གི་ཇོ་སྟན་ནག་པོ་དང༌། ཀྭ་བ་དར་སེང་ལ་སོགས་པའི་འདུལ་བ་འཛིན་པ་ཆེན་པོ་མང་པོས་ཀྱང་ཞབས་ལ་གཏུགས། ཏིང་ངེ་འཛིན་ཤིན་ཏུ་བརྟན་པས་རྗེ་བཙུན་མི་ལ་དང་ཡང་མཚན་ཐོས་པའི་གྲོགས་པོ་ཡིན་ཟེར། མི་མང་པོ་ལམ་གྱི་རིམ་པས་ཁྲིད་པས་ཀྱང་བསྐྱར་དུ་བཏུབ་པར་བྱུང༌། ལམ་རིམ་གྱི་དབུ་ནི་འཁོར་བ་འཇུག་ལྡོག་ནས་མཛད། བསྟན་པའི་རིམ་པ་རྒྱས་པ་གསུངས་པ་ལ་སློབ་མས་ཟིན་བྲིས་བྱས་པ་ཡང་མང་དུ་ཡོད། དགེ་བའི་བཤེས་གཉེན་རིན་ཆེན་སྒང་པ་ཆེན་པོ་གཙང་སྟོན་སྔ་ཕྱི་གཉིས། གཉལ་པ་མི། བུར་པ་ཡུལ་སྨན། དཔས་སྟོན་ཆུང༌། མངའ་གསལ་ལྡན། དུམ་བུ་རི་པ་ཟླ་བ་རྒྱལ་མཚན། རི་མོ་ཅན་པ། རྩིབས་དགོན་པ། མངའ་རིས་པ་བྱང་ཆུབ་དགེ་མཛེས། གཙང་རོང་པ་སྣུབས་སྒོམ། མྱང་སྟོད་པ། བྲང་ཤོང་བ། ཝར་པདྨ། ཉི་ཕུག་པ། ཞིང་ཆུང་བ། རྒྱན་དཀར་བ། རྒྱང་རོང་བ་དར་བརྩོན་རྫི་ལ་འོད་གྲགས། སྟོད་ལུངས་པ་དར་བློ། མལ་གྲོ་བཀྲ་ཤིས་སྒང་བ། གླན་ཆུ་མིག་ལུང་དུ་བ། ཕྱི་ལུང་བ་རྒྱ་བ། ཚུལ་ཁྲིམས་འོད་ཟེར་ལ་སོགས་པའི་ཚོགས་པ་སྟོང་ཕྲག་རེ་ཙམ་འདུས། གཙང་ན་དྲང་བོ་ལུང་པ་དང་སྤྱི་བོ་ལྷས་པ་ལ་སོགས་པ་ཡང་སློབ་མ་ཡིན། ལན་ཅིག་གླང་ཐང་དུ་ནད་ཡམས་ཆེན་པོ་བྱུང་བས་མི་མང་པོའང་ཤི། དེ་ནས་མི་མ་ཡིན་རྣམས་སྣེའུ་ཟུར་དུ་འགྲོ་བར་བརྩམས་པ་ན། ནམ་མཁའ་ལས་དེ་ནི་བྱང་ཆུབ་སེམས་དཔའ་ཀུན་ཏུ་བཟང་པོའི་སྤྲུལ་པ་ཡིན་ནོ་བྱ་བའི་སྒྲ་བྱུང་བས། མི་མ་ཡིན་རྣམས་ཕྱིར་ལོག་སྟེ། བྱང་ཆུབ་སེམས་དཔའ་ཀུན་ཏུ་བཟང་པོའི་སྤྲུལ་པར་ཡང་གྲགས། རང་ལོ་བདུན་ཅུ་རྩ་བདུན་པ་ས་ཕོ་ཁྱིའི་ལོར་གཤེགས། དགེ་བའི་བཤེས་གཉེན་ཆེན་པོ་འདི་དང་སྤྱན་སྔ་ནས་བརྒྱུད་པ་རྣམས་ལ་གདམས་ངག་པ་ཞེས་གྲགསསོ། །སྣེའུ་ཟུར་པའི་སློབ་མ་དགྱེར་སྒོམ་ཆེན་པོ་ཁུ་དབོན་གཉིས་ནི། ས་ལ་གནས་པའི་བྱང་ཆུབ་སེམས་དཔའ་ཆེན་པོ་ཟུང་ཞིག་གཞན་གྱི་དོན་དུ་སྐྱེ་བ་བཞེས་པ་ཡིན་ཏེ། དགྱེར་ལྷ་སྣང་གི་རིགས་སུ་དགྱེར་སྒོམ་ཆེན་པོ་ལྕགས་ཕོ་རྟ་ལ་འཁྲུངས། བཀའ་གདམས་གདམས་ངག་པའི་བླ་མ་སྣེའུ་ཟུར་པ་དང་བྱ་ཡུལ་བ་གཉིས་ཀྱི་སློབ་མ་ཡིན་ཞིང༌། བསྒོམ་པ་ལ་གཙོ་བོར་མཛད་པས་དགྱེར་སྒོམ་ཞེས་གྲགས། མཚན་ནི་གཞོན་ནུ་གྲགས་པ་ཞེས་བགྱི། དེས་རིན་ཆེན་སྒང་གི་གཙུག་ལག་ཁང་སྡེ་དགོན་དང་བཅས་པ་བཏབ་ཅིང༌། འགྲོ་བའི་དོན་རྒྱ་ཆེན་པོ་མཛད། ཚོགས་པའང་བརྒྱད་བརྒྱ་ཙམ་འཚོགས། རང་ལོ་བརྒྱད་ཅུ་རྩ་གཉིས་པ་ལྕགས་མོ་ཡོས་ལ་གཤེགས། དགྱེར་སྒོམ་ཆེན་པོའི་གཅུང་པོ་བུ་མོ་སྟག་གི་སྲས་དབོན་སྟོན་རིན་པོ་ཆེ་དེ་ནི། བསྐལ་པ་བཟང་པོའི་སངས་རྒྱས་སུ་འགྱུར་བ་བྱང་ཆུབ་སེམས་དཔའ་སྐལ་ལྡན་ཤིང་རྟ་ཉིད་སྐྱེ་བ་བཞེས་པར་གྲགས། དེ་ཡང་སིངྒའི་གླིང་ན་དགྲ་བཅོམ་པ་ཞིག་བཞུགས་པ་དེས། ཁ་ཆེའི་པཎྚི་ཏ་ཆེན་པོ་ཤཱཀྱ་ཤྲཱིའི་གཅུང་པོ་ཞིག་ལ་མེ་ཏོག་བཞི་ཟ་མ་ཏོག་ཏུ་བཅུག་སྟེ། དགྲ་བཅོམ་པ་དེའི་ཞལ་ནས་མེ་ཏོག་འདི་རྣམས་ཁྱེད་ཀྱི་ཕུ་བོ་དེ་བོད་དུ་འགྲོ་བར་འདུག་པས་དེ་ལ་བསྐུར་ལ། གཅིག་འབྲི་ཞེས་བྱ་བའི་ས་ཕྱོགས་ན་སློབ་དཔོན་ཀླུ་སྒྲུབ་བྱང་ཆུབ་སེམས་དཔའ་རིན་ཆེན་དཔའ་ཞེས་བྱ་བར་སྐྱེ་བ་བླངས་ཡོད་པས། མེ་ཏོག་གཅིག་དེ་ལ་སྤྲོད། གཅིག་ནི་རཏྣ་ཀཱུ་ཊི་ཞེས་བྱ་བའི་གཙུག་ལག་ཁང་ན་བྱང་ཆུབ་སེམས་དཔའ་སྐལ་ལྡན་ཤིང་རྟའི་སྐྱེ་བ་ཡོད་པས་དེ་ལ་སྤྲོད། གཅིག་དྭི་བྷཱ་ཥི་ཞིག་ཡོད་པ་དེ་ལ་སྤྲོད། གཅིག་དྭི་བྷཱ་ཥི་དེས་ལྷ་ཆེན་པོ་ཞིག་བཞེངས་པ་དེའི་ཐུགས་ཀར་ཞོག་ཅེས་གསུངས་པ་བཞིན་དུ། ཁ་ཆེའི་པཎྚི་ཏ་ཆེན་པོས་ཀྱང་དེ་རྣམས་ལེགས་པར་སྤྲད། ཁ་ཆེའི་པཎྚི་ཏ་བསམ་ཡས་སུ་བཞུགས་པའི་ཚེ་རྗེ་བཙུན་མ་སྒྲོལ་མ་ལ། དབོན་སྟོན་བྱང་ཆུབ་སེམས་དཔའ་སྐལ་ལྡན་ཤིང་རྟ་ལགས་སམ་ཞུས་པས། འཕགས་མའི་ཞལ་ནས། སྐལ་ལྡན་ནི་ཡིན། དམུ་རྒོད་ཀྱི་སེམས་ཅན་རྣམས་ཀྱི་སྒང་བཤོངས་སྙོམས་པས་ཤིང་རྟ་དེ་མྱུར་བོར་འཆག་པ་འདུག་ཅེས་གསུང་བ་བྱུང་ཟེར། བྱང་ཆུབ་སེམས་དཔའ་སྐལ་ལྡན་ཤིང་རྟ་དེ་ནི་ས་ཕོ་རྟ་ལ་འཁྲུངས། གཙུག་ལག་ཁང་ཆེན་པོ་བཞེངས་པ་ལ་སོགས་པའི་གཞན་དོན་གྱི་བྱ་བ་རླབས་ཆེན་པོ་མང་དུ་མཛད། ནམ་ཞིག་གི་ཚེ་དགེ་འདུན་དབུ་ཆེན་ཁ་ཅིག་བསགས། འདུན་མའི་ཞལ་བཀོད་མཛད་པ་ལ། དེ་རྣམས་ཀྱིས་མ་ཉན་བས། དབོན་སྟོན་རིན་པོ་ཆེའི་གསུང་གིས། དབུ་རུ་བྱང་ཕྱོགས་ཀྱི་བཀའ་གདམས་ཀྱི་བསྟན་པ་འདི་ངས་གཟུང་ངམ་སྙམ་པ་ཡིན་ཏེ། ང་ཁྱེད་རྣམས་ཀྱི་བློ་ལ་མི་འབབ་ན་ངའི་སྐྱ་མ་འདི་དེ་རིང་ནས་རྩེན་གྱིས་བསྡུས་པས་ཆོག་གསུང་ནས་གཟིམས་མལ་དུ་ཐེགས། ཇ་སུན་གཉིས་བཞེས་པའི་མོད་ལ་འཕོ་བ་མཛད་དེ། རང་ལོ་བདུན་ཅུ་རྩ་གསུམ་པ་ལྕགས་ཕོ་རྟའི་ལོ་ལ་གཤེགས། ལོ་འདི་ལ་ཁ་ཆེ་པཎ་ཆེན་གྱིས་ས་སྐྱར་དབྱར་གནས་མཛད། སྣེའུ་ཟུར་པ་གཤེགས་པའི་ཚེ་དགྱེར་སྒོམ་ཆེན་པོས་ལོ་ཉི་ཤུ་རྩ་དགུ་ལོན། དགྱེར་སྒོམ་གཤེགས་པའི་ཚེ་དབོན་གྱིས་ལོ་སུམ་ཅུ་རྩ་བཞི་བཞེས། དབོན་སྟོན་གྱིས་གདན་སར་ལོ་བཞི་བཅུ་རྩ་གཉིས་བཞུགས། སང་ཡོན་པས་གདན་ས་ལོ་སུམ་ཅུ་རྩ་གཉིས་བསྐྱངས། དྲུག་ཅུ་རྩ་གཅིག་ལ་གཤེགས། བདེ་གཤེགས་ཆེན་པོས་གདན་ས་ལོ་ཉི་ཤུ་རྩ་ལྔ་བསྐྱངས་ཏེ། དྲུག་ཅུ་རྩ་ལྔ་ལ་གཤེགས། སྐམ་དགོན་པ་གཞོན་ནུ་འབུམ་གྱིས་གདན་ས་ཟླ་བ་བཅོ་བརྒྱད་བསྐྱངས་ཏེ་དྲུག་ཅུ་རྩ་བརྒྱད་ལ་གཤེགས། སངས་རྒྱས་འོད་འབྱུང་གིས་གདན་ས་ལོ་ཉི་ཤུ་རྩ་ལྔ་བསྐྱངས་ནས་དྲུག་ཅུ་རྩ་གཅིག་ལ་གཤེགས། སངས་རྒྱས་གཞོན་འོད་ཀྱིས་གདན་ས་ལོ་བཞི་ཅུ་རྩ་གཉིས་བསྐྱངས་ཏེ་དྲུག་ཅུ་ལ་གཤེགས། ཆོས་རྗེ་བཀྲས་རྒྱལ་བས་གདན་ས་ལོ་བརྒྱད་བསྐྱངས་ཏེ་དྲུག་ཅུ་རྩ་གཅིག་ལ་གཤེགས། སྤྱན་སྔ་ཀུན་བཟང་བས་གདན་ས་ལོ་གཅིག་བསྐྱངས་ཏེ་བདུན་ཅུ་རྩ་གསུམ་པ་ལ་གཤེགས། གཞོན་ནུ་སེང་གེ་བས་གདན་ས་ལོ་གཅིག་བསྐྱངས་ཏེ་སུམ་ཅུ་རྩ་གཅིག་ལ་གཤེགས། ཆོས་རྗེ་བསོད་རྒྱལ་བས་གདན་ས་ལོ་ཉི་ཤུ་རྩ་གཅིག་བསྐྱངས་ཏེ་ལྔ་བཅུ་རྩ་ལྔ་ལ་གཤེགས། སང་ཡོན་པས་གདན་ས་ལོ་ལྔ་བསྐྱངས་ཏེ་ལྔ་བཅུ་རྩ་ལྔ་ལ་གཤེགས། དེ་རྗེས་གདན་ས་ལོ་གསུམ་སྟོངས། དེ་ནས་སྤྱན་སྔ་སངས་རྒྱས་བྱང་ཆུབ་པས་གདན་ས་ལོ་ཉི་ཤུ་རྩ་གཅིག་བསྐྱངས་ཏེ་ལྔ་བཅུ་རྩ་དྲུག་ལ་གཤེགས། སྤྱན་སྔ་ཀུན་བློ་བས་གདན་ས་ལོ་བཅུ་གཅིག་བསྐྱངས་ཏེ་ལྔ་བཅུ་རྩ་དགུ་ལ་གཤེགས། སྤྱན་སྔ་གཞོན་འོད་པས་གདན་ས་ལོ་སུམ་ཅུ་སོ་དྲུག་བཞུགས་ཏེ། སོ་དྲུག་པ་འདི་ལྕགས་ཕོ་རྟ་ཡིན། སང་ཡོད་སྔ་མའི་ལྕགས་ལུག་ནས་ལྕགས་རྟ་འདིའི་བར་ལོ་ཉིས་བརྒྱ་བཞི་བཅུ་ཡོད། སྤྱན་སྔ་བློ་གྲོས་རྒྱལ་མཚན་པ་རྟའི་ལོ་ལ་འཁྲུངས། ཞེ་དགུ་པ་རྟའི་ལོ་ལ་གདན་སར་བྱོན་ནས་གདན་ས་ལོ་གཉིས་མཛད། ང་དགུ་པ་ས་ཕོ་འབྲུག་ལ་གཤེགས། བློ་གྲོས་རྒྱལ་མཚན་གཉིས་པ་སྦྲུལ་ལ་འཁྲུངས། ཉེར་བདུན་པ་ལུག་ལ་གདན་སར་ཕེབས་ནས་ལོ་གཉིས་བཞུགས། ད་ལྟ་ནི་བློ་གྲོས་འཇིགས་མེད་པ་བཞུགསསོ། །དགྱེར་སྒོམ་ཆེན་པོ་ལྕགས་ཕོ་རྟ་ལ་འཁྲུངས་ནས་གཞོན་འོད་ཕྱི་མས་གདན་ས་བཞག་པའི་ལྕགས་རྟའི་བར་ལོ་སུམ་བརྒྱ་དང་དྲུག་ཅུ་འདས་ནས་དྲུག་ཅུ་རྩ་གཅིག་པའོ། །དགྱེར་སྒོམ་ལྕགས་རྟ་ལ་འཁྲུངས་ནས་དབོན་སྟོན་ལྕགས་རྟ་ལ་གཤེགས་པའི་བར་ལོ་བརྒྱ་དང་ཉྀ་ཤུ་རྩ་གཅིག་སོང༌། གཞོན་འོད་ཕྱི་མས་གདན་ས་བཞག་པའི་ལྕགས་རྟ་དེ་ནས་དིང་སང་གི་མེ་ཕོ་སྤྲེའུ་འདིའི་བར་དུ་ལོ་ཉི་ཤུ་རྩ་བདུན་སོང༌། དེའི་རིང་ལ་བློ་གྲོས་རྒྱལ་མཚན་པ་ལ་སོགས་པ་རྣམས་བྱོན་ནོ། །ཇོ་བོ་བོད་དུ་ཕེབས་པའི་ཆུ་ཕོ་རྟ་ལ་སྣེའུ་ཟུར་པ་འཁྲུངས། ཁོང་གིས་ཞེ་དགུ་བཞེས་པའི་ལྕགས་རྟ་ལ་དགྱེར་སྒོམ་ཆེན་པོ་འཁྲུངས་ཞེས་བྱའོ། །རྒྱ་མ་བའི་སྐབས། །